PRIJEDLOG ODLUKE

Na temelju članka 95. st. 1. Zakona o komunalnom gospodarstvu („Narodne novine“ broj 68/18., 110/18., 32/20. i 145/24.) i članka 22. Statuta Općine Sveti Đurđ („Službeni vjesnik Varaždinske županije“ broj 30/21. i 18/23.), Općinsko vijeće Općine Sveti Đurđ na __ sjednici održanoj ____2026. godine donosi sljedeću 

ODLUKU
O KOMUNALNOJ NAKNADI 


I. OSNOVNE ODREDBE
Članak 1.
Ovom Odlukom utvrđuju se naselja u Općini Sveti Đurđ u kojima se naplaćuje komunalna naknada, svrha komunalne naknade, područja zona u Općini Sveti Đurđ u kojima se naplaćuje komunalna naknada, koeficijenti zona (Kz), koeficijenti namjene (Kn) za nekretnine za koje se plaća komunalna naknada, rok i način plaćanja komunalne naknade, obračun komunalne naknade, nekretnine važne za Općinu Sveti Đurđ koje se oslobađaju od plaćanja komunalne naknade, opći uvjeti i razlozi zbog kojih se u pojedinim slučajevima odobrava privremeno oslobađanje od plaćanja komunalne naknade, donošenje rješenja o komunalnoj naknadi, te druga pitanja važna za komunalnu naknadu.

Članak 2.
Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

II. SVRHA KOMUNALNE NAKNADE
Članak 3.
(1) Komunalna naknada je novčano javno davanje koje se plaća za održavanje komunalne infrastrukture.
[bookmark: _Hlk525281454](2) Komunalna naknada je prihod proračuna Općine Sveti Đurđ, a koristi se za:
· financiranje održavanja i građenja komunalne infrastrukture,
· financiranje građenja i održavanja objekata predškolskog, školskoga, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Sveti Đurđ, ako se time ne dovodi u pitanje mogućnost održavanja i građenja komunalne infrastrukture. 

Članak 4.
(1) Komunalna naknada plaća se za:
· stambeni prostor,
· garažni prostor,
· poslovni prostor, 
· građevinsko zemljište koje služi za obavljanje poslovne djelatnosti,
· neizgrađeno građevinsko zemljište.
(2) Komunalna naknada plaća se za nekretnine iz st. 1. ovog članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete i koje su opremljene najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Sveti Đurđ. 
(3) Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.
(4) Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.
(5) Ruševinom zgrade smatraju se ostaci zgrade koja je zbog oštećenja ili nedostatka pojedinih dijelova izgubila svoja svojstva zbog čega nije prikladna za uporabu sukladno svojoj namjeni, a koja se zbog toga ne rabi najmanje pet godina.

III. OBVEZNICI PLAĆANJA KOMUNALNE NAKNADE
Članak 5.
(1) Komunalnu naknadu plaća vlasnik, odnosno korisnik nekretnine iz članka 4. ove Odluke.
(2) Korisnik nekretnine iz prethodnog stavka ovog članka plaća komunalnu naknadu ako:
· je na njega obveza plaćanja te naknade prenesena pisanim ugovorom 
· nekretninu koristi bez pravne osnove ili  
· se ne može utvrditi vlasnik.
(3) Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

Članak 6.
(1) Obveza plaćanja komunalne naknade nastaje:  
· danom izvršnosti uporabne dozvole, odnosno danom početka korištenja nekretnine koja se koristi bez uporabne dozvole 
· danom sklapanja ugovora kojim se stječe vlasništvo ili pravo korištenja nekretnine 
· danom pravomoćnosti odluke tijela javne vlasti kojim se stječe vlasništvo nekretnine 
· danom početka korištenja nekretnine koja se koristi bez pravne osnove.
(2) Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine), prijaviti Jedinstvenom upravnom odjelu Općine Sveti Đurđ nastanak te obveze, odnosno promjenu tih podataka.
(3) Pod drugim bitnim podacima iz stavka 2. ovog članka smatra se promjena obračunske površine nekretnine ili promjena namjene nekretnine.
(4) Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

IV. PODRUČJA ZONA
Članak 7.
(1) Komunalna naknada naplaćuje se na cijelom području Općine Sveti Đurđ, koje obuhvaća sljedeća naselja: Sveti Đurđ, Hrženica, Struga, Sesvete Ludbreške, Komarnica Ludbreška, Priles, Obrankovec, Luka Ludbreška. 
(2) Na području Općine Sveti Đurđ utvrđuje se jedna zona za naplatu komunalne naknade – I. zona. 

V. KOEFICIJENT ZONA
Članak 8.
Koeficijent zona (Kz) iznosi – I. zona	1.00

VI. KOEFICIJENT NAMJENE
Članak 9.
Utvrđuje se koeficijent namjene (Kn) ovisno o vrsti nekretnine i namjeni koja se obavlja, kako slijedi: 
1. Stambeni prostor								1,00
2. Stambeni i poslovni prostor koji koriste neprofitne organizacije		1,00
3. Garažni prostor									1,00
4. Neizgrađeno građevinsko zemljište						0,05
5. Poslovni prostor, ovisno o djelatnosti koja se u njemu obavlja, kako slijedi: 
	Red. broj
	Namjena
	Koeficijent

	1.
	Proizvodna i građevinska djelatnost, prijevoz i skladištenje
	1

	2.
	Hoteli, turistička naselja, kampovi i golf igrališta 
	2

	3.
	Ugostiteljska djelatnost: restoran, disco klub, noćni klub, noćni bar, pizzeria, kafić, bistro, gostionica, itd,

	2

	4.
	Trgovina na veliko i malo, ljekarne
	2

	5.


	Djelatnost zdravstvene  zaštite i socijalne skrbi (ambulante, domovi za starije i nemoćne) i veterinarska djelatnost
	2

	6.
	Poljoprivredna djelatnost
	1

	7.
	Poslovni prostor ustanova i vjerskih zajednica
	2

	8.
	Uslužne djelatnosti
	2

	9.
	Ostalo
	2,5

	10.
	Građevinsko zemljište koje služi u svrhu obavljanja poslovne djelatnosti
	10% koeficijenta namjene koji je određen za poslovni prostor



Članak 10.
(1) Za poslovni prostor i građevinsko zemljište koje služi obavljanju poslovne djelatnosti, u slučaju kada se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50 %, ali ne može biti manji od koeficijenta namjene za stambeni prostor, odnosno neizgrađeno građevinsko zemljište.
(2) Za hotele, turistička naselja, kampove i golf igrališta visina godišnje komunalne naknade ne može biti veća od 1,5 % ukupnoga godišnjeg prihoda obveznika komunalne naknade iz prethodne godine ostvarenog u pojedinom hotelu, turističkom naselju, kampu i na golf igralištu za koje se plaća komunalna naknada.

VII. ROK I NAČIN PLAĆANJA
Članak 11.
(1) Komunalna naknada plaća se u četiri jednaka tromjesečna obroka.
(2) Obroci komunalne naknade dospijevaju na naplatu:
· prvi obrok – 31. ožujka,
· drugi obrok – 30. lipnja,
· treći obrok – 30. rujna,
· četvrti obrok – 31. prosinca tekuće godine.
(3) Obvezniku komunalne naknade dostavljaju se podaci za plaćanje svih obroka za tekuću godinu odjednom.
(4) Obveznik može komunalnu naknadu podmiriti i u cijelosti prije dospijeća prvog obroka.

Članak 12.
(1) Iznimno od odredbe članka 11. ove Odluke, za obveznika kojem obveza plaćanja komunalne naknade nastane tijekom kalendarske godine, komunalna naknada za tekuću godinu utvrđuje se razmjerno vremenu tijekom kojega obveza traje, a plaća se u roku od 15 dana od izvršnosti rješenja o komunalnoj naknadi.
(2) Obvezniku iz stavka 1. ovoga članka dostavljaju se podaci za plaćanje utvrđene obveze zajedno s rješenjem o komunalnoj naknadi. 

VIII. VRIJEDNOST BODA
Članak 13.
[bookmark: _Hlk525287360](1) Općinsko vijeće Općine Sveti Đurđ posebnom odlukom utvrđuje vrijednost boda komunalne naknade do kraja studenog tekuće godine, koja se primjenjuje od 1. siječnja iduće godine.
(2) Ako Općinsko vijeće Općine Sveti Đurđ ne odredi vrijednosti boda komunalne naknade do kraja studenog tekuće godine, za obračun komunalne naknade u sljedećoj kalendarskoj godini, vrijednost boda se ne mijenja.

IX. OBRAČUN KOMUNALNE NAKNADE
Članak 14.
(1) Komunalna naknada obračunava se po četvornom metru (m2) površine nekretnine za koju se utvrđuje obveza plaćanja komunalne naknade i to za:
- stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (Narodne novine br. 40/97, 117/05) 
- građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine. 
(2) Iznos komunalne naknade po četvornom metru (m²) površine nekretnine utvrđuje se množenjem:
- koeficijenta zone (Kz),
- koeficijenta namjene (Kn) i 
- vrijednosti boda komunalne naknade (B).
(3) Formula za obračun godišnje komunalne naknade (KN) glasi: KN = B  x  Kz  x  Kn  x  m2.

Članak 15.
U objektima koji se koriste kao stambeni i kao poslovni prostor, komunalna naknada se obračunava posebno za stambeni, a posebno za poslovni prostor.

X. OSLOBOĐENJA OD PLAĆANJA KOMUNALNE NAKNADE
Članak 16.
Od plaćanja komunalne naknade u potpunosti se oslobađaju sljedeće nekretnine koje su važne za Općinu Sveti Đurđ:
1. koje su u vlasništvu i/ili ih koristi Općina Sveti Đurđ, 
2. koje koriste ustanove javnog predškolskog i osnovnoškolskog obrazovanja,
3. koje koriste ustanove zdravstvene zaštite i socijalne skrbi u vlasništvu države i županije,
4. koje se koriste za djelatnost vatrogasnih službi,
5. koje koriste vjerske zajednice za obavljanje njihovih vjerskih i obrazovnih djelatnosti,
osim ako su te nekretnine dane u zakup ili na korištenje trećim osobama uz naknadu.
Članak 17.
(1) Od plaćanja komunalne naknade može se osloboditi obveznik komunalne naknade koji ostvaruje pravo na zajamčenu minimalnu naknadu, za nekretninu u kojoj stanuje i na kojoj ima prijavljeno prebivalište.
(2) Oslobođenje iz stavka 1. ovoga članka odnosi se samo na nekretninu koja služi za stanovanje obveznika i u kojoj obveznik ima prijavljeno prebivalište.
(3) Obveznik koji ostvaruje pravo na oslobođenje dužan je nadležnom upravnom tijelu Općine dostaviti dokaz o ostvarivanju prava na zajamčenu minimalnu naknadu i dokaz o prijavljenom prebivalištu na adresi nekretnine za koju traži oslobođenje.
(4) Oslobođenje se priznaje za vrijeme ostvarivanja prava na zajamčenu minimalnu naknadu, uz uvjet da obveznik ima prijavljeno prebivalište na nekretnini za koju je oslobođenje priznato.

Članak 18.
(1) U cijelosti ili djelomično od plaćanja komunalne naknade mogu se osloboditi i drugi obveznici komunalne naknade na temelju posebne odluke Općinskog vijeća.
(2) Odlukom iz stavka 1. ovoga članka utvrđuju se kategorija obveznika na koju se oslobođenje odnosi, nekretnina za koju se oslobođenje priznaje, opseg oslobođenja te razdoblje za koje se oslobođenje priznaje.
XI. RJEŠENJE O KOMUNALNOJ NAKNADI
Članak 19.
(1) Rješenje o komunalnoj naknadi donosi Jedinstveni upravni odjel Općine Sveti Đurđ sukladno ovoj Odluci i Odluci o vrijednosti boda komunalne naknade (B) u postupku pokrenutom po službenoj dužnosti.
(2) Rješenje iz prethodnog stavka ovog članka donosi se do 31. ožujka tekuće godine, ako se Odlukom Općinskog vijeća Općine Sveti Đurđ mijenja vrijednost boda komunalne naknade ili drugi podatak bitan za njezin izračun u odnosu na prethodnu godinu kao i u slučaju promjene drugih podataka bitnih za utvrđivanje obveze plaćanja komunalne naknade.
(3) Rješenjem o komunalnoj naknadi utvrđuje se:
· iznos komunalne naknade po m² nekretnine, 
· obračunska površina nekretnine,
· godišnji iznos komunalne naknade, 
· mjesečni iznos komunalne naknade odnosno iznos obroka komunalne naknade ako se naknada ne plaća mjesečno. 
· rok za plaćanje iznosa obroka komunalne naknade.
(4) Ništavo je rješenje o komunalnoj naknadi koje nema propisani sadržaj. 

Članak 20.
(1) Rješenje o komunalnoj naknadi donosi se i ovršava u postupku i na način propisan zakonom koji se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.
(2) Protiv rješenja o komunalnoj naknadi i rješenja o njegovoj ovrsi te rješenja o obustavi postupka, može se izjaviti žalba o kojoj odlučuje upravno tijelo Varaždinske županije nadležno za poslove komunalnog gospodarstva.

XII. PRIJELAZNE I ZAVRŠNE ODREDBE
Članak 21.
(1) Stupanjem na snagu ove Odluke, prestaje važiti Odluka o komunalnoj naknadi („Službeni vjesnik Varaždinske županije“ broj 99/18.)
(2) Ova Odluka objavit će se u „Službenom vjesniku Varaždinske županije“ a stupa na snagu 1.1.2027. godine. 


OPĆINSKO VIJEĆE OPĆINE SVETI ĐURĐ

Predsjednik Općinskog vijeća 
Davor Kraljić 

KLASA:
URBROJ:
Sveti Đurđ, ____2026. godine 

